Michel Deutsch
Michel Deutsch, f. 1948, fransk dramatiker, forfatter og instruktør. Fra 1974-83 arbejdede D på Théâtre National de Strasbourg, hvor han dels havde et samarbejde med iscenesætteren Jean-Pierre Vincent, dels selv iscenesatte. D var en af grundlæggerne af Théâtre du Quotidien-bevægelsen, og hans første værker bar præg af dets aktualitetsbetonede sociale og politiske univers, som fx L’entraînement du champion avant la course 1975. Fra 1980'erne vendte han sig mod historiske emner, fx Thermidor 1983 om den franske revolution og dens personer, Desert Inn 2005 om excentrikeren Howard Hughes. Hans iscenesættelser strækker sig fra Friedrich Hölderlins oversættelse af Sofokles’ Antigone 1978 over en lang række af egne værker til Heiner Müllers Hamletmaschine 2001. 

Dramatiske værker: 
Dimanche 1976; Partage 1981; Aujourd’hui 1991; Lumières I et II 1995; Skinner 2002.